Ο συνδυασμός των συμβιοτικών και των Ω-3 λιπαρών οξέων στην αντιμετώπιση της ελκώδους κολίτιδας
Authors: Βαρναλίδης Ιωάννης 
Published: August 2021

Σκοπός της παρούσας πειραματικής μελέτης ήταν η εκτίμηση της αποτελεσματικότητας της συγχορήγησης συμβιοτικών και Ω-3 λιπαρών οξέων στις μακροσκοπικές και ιστοπαθολογικές αλλοιώσεις σε πειραματική κολίτιδα με άλας του θειοδεξτρανικού νατρίου (DSS) σε επίμυες στελέχους Wistar. Υλικό και Μέθοδοι. 72 άρρενες επίμυες τυχαιοποιήθηκαν σε τέσσερις ομάδες των 18 πειραματόζωων. Σε κάθε ομάδα χορηγήθηκε 5% DSS μαζί με το πόσιμο νερό για 8 ημέρες. Μετά το πέρας των 8 ημερών διακόπηκε η χορήγηση του DSS και δύο πειραματόζωα από κάθε ομάδα θυσιάστηκαν για την ιστοπαθολογική επιβεβαίωση της κολίτιδας. Για τις υπόλοιπες 8 ημέρες στα πειραματόζωα της ομάδας Α χορηγήθηκε μόνο πόσιμο νερό, στα πειραματόζωα της ομάδας Β χορηγήθηκε σκεύασμα συμβιοτικών, στα πειραματόζωα της ομάδας Γ χορηγήθηκε δίαιτα πλούσια σε Ω-3 λιπαρά οξέα και στα πειραματόζωα της ομάδας Δ χορηγήθηκε σκεύασμα συμβιοτικών και δίαιτα πλούσια σε Ω-3 λιπαρά οξέα. Εν συνεχεία, εκτελέστηκαν δύο θυσίες την 4η και 8η μέρα μετά την θεραπευτική αγωγή σε όλες τις ομάδες και το παρασκεύασμα του κατιόντος κόλου εξετάζονταν μακροσκοπικά και ιστοπαθολογικά. Κατά την λαπαροτομία ελήφθησαν υπό άσηπτες συνθήκες παρασκευάσματα από το λοβό του ήπατος και από τους μεσεντέριους λεμφαδένες για την αξιολόγηση της βακτηριακής μετεγκατάστασης. Αποτελέσματα. Οκτώ ημέρες μετά τη χορήγηση 5% άλας του θειοδεξτρανικού νατρίου-DSS σε όλες τις ομάδες, ο εντερικός βλεννογόνος εμφανίστηκε οιδηματώδης με παρουσία αιμορραγικών αλλοιώσεων σε όλο το μήκος του κόλου. Μετά τη χορήγηση θεραπείας για 8 ημέρες το μέσο σωματικό βάρος στην ομάδα ελέγχου αυξήθηκε ελάχιστα. Ωστόσο, μετά το πέρας 8 ημερών θεραπείας της κολίτιδας το μέσο σωματικό βάρος αυξήθηκε στατιστικώς σημαντικά στην ομάδα Δ σε σχέση με τις άλλες ομάδες (P<0.05). Επιπλέον, 8 ημέρες μετά τη θεραπεία ο μέσος όρος του μήκους του κατιόντος κόλου αυξήθηκε σημαντικά στις ομάδες Δ και Β (P=0.0191), ενώ στην ομάδα Α μειώθηκε αντιστοίχως. Στις ομάδες Β, Γ, καθώς και της ομάδας Δ αντίστοιχα την 16η ημέρα παρατηρήθηκε αύξηση της συγκέντρωσης των ερυθρών αιμοσφαιρίων σε σχέση με τις υπόλοιπες ομάδες. Κατά τη διάρκεια της πειραματικής διαδικασίας παρατηρήθηκε στατιστικώς σημαντική μείωση του δείκτη έντασης της νόσου (P<0.05) στην ομάδα Δ και στην ομάδα Γ την 16η ημέρα μετά την έναρξη της θεραπείας. Μείωση της βακτηριακής αλλόθεσης σημειώθηκε στο ήπαρ και στους μεσεντέριους λεμφαδένες στις ομάδες Β και Δ με υπερίσχυση αναερόβιων μικροβίων την 16η ημέρα της πειραματικής διαδικασίας. Η συγχορήγηση δίαιτας πλούσιας σε Ω-3 λιπαρών οξέων και συμβιοτικών βελτίωσαν τόσο τις διαβρώσεις του επιθηλίου όσο και τη μακροσκοπική και ιστολογική βαθμονόμηση της κολίτιδας (P<0,05). Συμπέρασμα. Η χορήγηση 5% DSS σε επίμυες στελέχους Wistar προκαλεί πειραματική κολίτιδα με παθολογικές αλλοιώσεις ελκώδους κολίτιδας εφάμιλλες με τις αντίστοιχες εκδηλώσεις στον άνθρωπο τόσο στην κλινική πορεία όσο και στην εντόπιση των παθολογικών αλλοιώσεων με εκτεταμένη διάβρωση του επιθηλίου της επιφάνειας και διήθηση φλεγμονικών κυττάρων στο χόριο. Ο συνδυασμός δίαιτας πλούσιας σε Ω-3 λιπαρά οξέα και συμβιοτικών μπορεί να έχει ευεργετικά αποτελέσματα στις κλινικές εκδηλώσεις της ελκώδους κολίτιδας βελτιώνοντας τα μακροσκοπικά ευρήματα και την ιστολογική βαθμονόμηση της κολίτιδας. Το γεγονός αυτό έχει ως αποτέλεσμα ότι θα μπορούσαν να περιληφθούν στην θεραπευτική αντιμετώπιση της ελκώδους κολίτιδας στον άνθρωπο με πολλά υποσχόμενα αποτελέσματα.